Ole M. Nielsen (KRF), 2000-10-25:
Til den seneste disput vil jeg sige, at vi i Kristeligt Folkeparti da gerne vil være med til at gå et skridt tilbage og begrænse søndagshandelen, men det er bare ikke det, der er på dagsordenen.
Der har været lidt snak om, hvorfor vi har en lukkelov overhovedet.
Vi har en lukkelov af hensyn til de ansatte, af hensyn til butiksindehaverne, sågar af hensyn til forbrugerne, af hensyn til butiksstrukturen og så af hensyn til kulturen.
Det ville være et kulturtab at nedlægge lukkeloven.
Når vi har det her særforhold omkring søndagen, så må vi konstatere, at det har sin oprindelse i skabelsesberetningen og i De ti bud.
Det gav biskop Jan Lindhardt anledning til for nogle måneder siden at sige, at med den særstilling, som folkekirken har i grundloven, så kunne man slet ikke tillade sig at have åbent om søndagen.
Jeg må indrømme, at jeg ikke tilslutter mig den tanke, at kirken skulle beskyttes på den måde.
Jeg tror ikke, det giver kirken større tilslutning.
Nej, jeg tror, at den helligdagsbestemmelse, som har sin oprindelse dér, er noget, Vorherre lavede for menneskers skyld.
Jeg tror virkelig, det er værdifuldt for mennesker, at vi har dage, der er forskellige, og derfor kalder jeg det et kulturtab.
Jeg er glad for den landing, ministeren har foretaget med det lovforslag her.
Ikke fordi jeg er glad for alting i den, men det er betydeligt bedre, end hvad vi frygtede, da vi så den der rædderlige rapport her i foråret.
Og så er jeg glad for, at der også kommer en
administrations- og omsætningsgrænse
Forholdet før er blevet misbrugt også af nogle kæder, som på den måde har fjernet grundlaget for nogle mindre, selvstændige butikker.
Det er de to ting, som jeg er meget, meget glad for, og så selvfølgelig det, at det ikke bliver en fuldstændig liberalisering af lukkeloven.
Det er det overordnede.
Men så må jeg indrømme, at jeg stadig væk vender mig imod den her given op over for udviklingen.
Altså en lukkelov det er sådan noget, man ikke kan have.
det er noget altmodisch noget, som man skal have afskaffet.
Jamen hvis vi mener i Danmark, at det er godt at have sådan en lukkelov, hvorfor skulle vi så ikke arbejde for den, hvorfor skulle vi så indrette os på at få lige så elendige forhold, som de har i Sverige og USA?
Det kan jeg simpelt hen ikke forstå.
så ked af den glidebane, altså den der med de første fire søndage her i år 2001 og de næste fire søndage senere. Og jeg er især ked af, som jeg har været inde på, de bemærkninger, som beskriver, at vi skal betragte det her som sådan en overgangsordning til noget, der er værre.
Det står faktisk deri.
Det er dybt beklageligt, og det bliver vi nødt til, hvis vi skal stemme for lukkeloven, at have ændret.
Det sker så i øvrigt af sig selv på den måde, kan man sige.
Så er vi også kritiske over for revisionsbestemmelsen.
Vi mener, at der er for kort tid til, at man skal have loven revideret.
Jeg kan slet ikke forstå, hvorfor der skal være en revisionsbestemmelse i sådan en lov.
Det behøver der jo slet ikke at være.
Man kan bare tage den op og ændre den, når det er politisk relevant.
Så er jeg imod de der tanker om at have sådan regionale ordninger.
Det har vi også været inde på før i debatten.
Det duer simpelt hen ikke.
Så er der nogle småting.
Og der kan være flere end dem, jeg når at få nævnt her, men det er f.eks. det om, at nu skal vi muligvis også sælge øl og alkohol om søndagen.
Det er ikke det store problem for os.
Vi mener såmænd, det er værre, at vi kan handle alting om søndagen, end at vi drikker øl om søndagen, hvis vi skal sådan vurdere lidt på den måde.
Så det er ikke det store problem for os, men vi synes, at det strider lidt imod regeringens ganske udmærkede alkoholpolitik og den indsats, man gør på forskellig måde dér.
Vi synes, det er lidt ude af trit med den.
Og så en lille ting, som at frisørerne nu er røget ud af detailhandelen og åbenbart over i håndværkerfaget.
Det synes vi også er et problem.
Der er en række ting, vi gerne vil forhandle om, og som jeg har meddelt allerede, så vil vi stille ændringsforslag om at få fjernet de dér søndage fra lukkeloven.
Vi håber, at vi så lander på et meget fornuftigt sted.